Sidste slag er slået i Himmerland i denne omgang ved European Tour - Made in Denmark. På mange måder har turneringen leveret et hole-in-one, lyder det fra flere parter.

European Tour, spillere, tilskuere, frivillige, medier, sponsorer, partnere og ikke mindst arrangørerne bag turneringen er mere end tilfredse med Made in Denmark, der har fået flere end 81.000 tilskuere til banerne i Gatten i Himmerland. - Vi er begejstrede for Backtee Course på Himmerland, præsentationen af turneringen og den professionalisme, som ligger bag afviklingen af denne event. Den store og entusiastiske støtte fra de danske fans har gjort turneringen et fantastisk bidrag på European Tour, siger Keith Waters, Chief Operating Officer and Director of international Policy, European Tour. Også arrangør Lars Larsen og Sport Event Denmark har en god fornemmelse her dagen derpå efter de fire dage med golf i Himmerland. - Jeg har en rigtig god mavefornemmelse af Made in Denmark. De tilbagemeldinger vi har fået alle vegne fra, har været meget positive. Og når også spillerne bakker op om turneringen og siger, at det har været en fantastisk oplevelse at spille i Danmark, så har vi gjort det rigtigt godt. Made in Denmark er spillernes og Danmarks turnering og vi har gjort det til en folkefest. Det er med til at gøre Danmark verdensberømt, siger Lars Larsen, JYSK. - Folkefest i Himmerland! Det har været en fantastisk uge ved Made in Denmark, hvor vi har høstet stor anerkendelse for event-set-up både fra spillere og fra European Tour. Der er blevet sat fokus på golf i Danmark og så er Danmark kommet på det internationale golfverdenskort. Eksempelvis står Himmerland Hill ved hul 16 allerede nu som et ikonisk varemærke for både golf og Made in Denmark, siger Lars Lundov, direktør, Sport Event Denmark, som er én af partnerne bag turneringen.